赵蕃
送唐德舆
国朝唐与苏，不数汉相如。
继彼二季后，当兹三世余。
青云曾给札，班鬓尚题舆。
古义惟知学，时人或谓疏。
郑虔归系马，阮籍倒乘驴。
日月且逝矣，贤才终舍诸。
何迟问安在，可使赋归欤。
直自枉渚宿，还过彭蠡潴。
岷江饮乡水，庐阜访林居。
翰墨深怀趣，登临想尽摅。
岘山孤湛辈，栗里羡宣舒。
执友半廊庙，先生宁里闾。
家声红药省，人望玉堂庐。
计日岂偃薄，匪朝应诏除。
公其作鸣凤，我自伴舂锄。